**Referat fra generalforsamling den 7.02.2018 i schæferhundeklubben kreds 30, Greve**

Der var fremmødt 23 stemmeberettigede.

**Valg af dirigent**: Ken Hansen blev valgt og erklæret generalforsamling for lovligt indkaldt.

**Stemmetællere:** Jeppe Kjærsgaard og Randi Salzwedell

**Formandens beretning:**

2017 er året der har stået i fremskridtets tegn for kreds 30, med en medlemsfremgang på over 10 medlemmer og en stor stigning i aktive medlemmer, ser vi nu også en sund økonomi. Vi har fået vores endelige byggetilladelse på plads med stor hjælp af Carsten Friberg (Søs’s mand), stor tak for hjælpen.

2017 startede med en spændende og interessant dyrlægeaften hos Anicura dyrehospital med Lea’s mand Nils som underholdt en stor flok fra kreds 30 med interessante og relevante emner/problemer med vores schæferhunde.

På vores pladsdag i maj, hvor der var et pænt fremmøde, fik vi rigtig meget for hånden, så vores plads som altid står kniv skarpt, men det er ikke kun til pladsdagene at der sker noget på vores plads, vi har nu en stor indhegnet hvalpegård, en overdækket terrasse, nedgravet en opsamlingstank til vores kloak og ikke mindst og til manges store glæde ikke kun et toilet men to toiletter, som nok er et af landets flotteste toiletter i schæferhundeklubben. Der skal lyde en kæmpe tak til vores alles sammen ”Handyman og kone” Michael og Annette, der lægger rigtig mange timers arbejde i vores kreds.

I juni havde vi fået opgaven med at gå hundevagt på Dragør Marked, med en god fortjeneste til kredsen. Det var en opgave hvor der var mange der tog vagter og prøvede nogle nye opgaver med deres hunde og ikke mindst en god socialisering, vi fik stor ros fra Dragør marked for vores håndtering af opgaven, så den opgave har vi også fået i 2018, ligeså snart vi får bekræftet antal af vagter der skal dækkes vil vi slå dem op i klubhuset.

Det ser efterhånden ud til at specielt vores aktive medlemmer har fundet ud af at vi bruger vores Facebook gruppe kreds 30 til rigtig mange informationer, det er en gruppe hvor der er stor aktivitet og det skal vi være stolte af, det jeg bare vil håbe er, at vi fortsat kan bevare den gode tone som vi har i gruppen (det er desværre ikke alle grupper hvor man ser det). Til jeres orientering vil der blive slået hårdt ned på hvis tonen ændrer sig.

I 2017 har vi haft deltagere fra kreds 30 til stort set alle DM’er i forskellige specialklubber, kredsen havde to deltagere til Beg. B DM i Køge der begge leverede et fortrinligt program. Derudover har vi haft deltagere til DKK IPO 3 DM, IPO 1 DM og til DM/VM udtagelser, det er flot bare at deltage og det er dejligt at der i vores kreds (forholdsvis lille kreds) er så stor interesse for at deltage til konkurrencer. Allerede i 2018 har vi 3 deltagere til beg. B DM og 1 medlem der har kvalificeret sig til IPO 3 DM i Randers, men der er flere på vej ved jeg. Mon ikke også at vi i år får deltagere til de øvrige DM’er i schæferhundeklubben og DKK.

2018 har schæferhundeklubben for Danmark 100 års jubilæum, det bliver bl.a markeret ved at der afholdes IPO 3 og agility VM i Randers og det bliver nok også markeret ved Hovedavlsskuet til august i Frederikssund.

I kreds 30 er der altid gratis kaffe på kanden på træningsdage, det er kun en mulighed fordi vi har nogle gavmilde medlemmer der sponsere lige fra en pose til 10 poser kaffe, tusind tak for det.

I 2017 opfandt vi et nyt begreb i kreds 30, kredslodder i forbindelse med etableringen af vores nye toilet. Da der fortsat er mange dyre projekter vi har på vores ønskeliste, er det stadig muligt at købe kredslodder og der vil fortsat være lodtrækning på samtlige numre for hver 10 lodder der bliver solgt.

En stor tak for et godt samarbejde skal der lyde til min bestyrelse, trænere, figuranter og ikke mindst vores flittige køkken for året 2017.

Beretningen blev enstemmigt godkendt

**Kasserens fremlæggelse af det reviderede regnskab:** Godkendt med meddelelse om ansvarsfrihed

**Valg af næstformand for 2 år:** Annedorthe Lysgaard

**Valg af kasserer for 2 år:** Annette Petursson

**Valg af sekretær for 2 år:** Kirsten Urup Elkjær

**Valg af suppleant for 1 år:** Lennart Hartmann Nielsen

**Valg af suppleant for 1 år:** Søs Friberg Petersen

**Valg af revisor:** Lena Mortensen

**Valg af revisor suppleant:** Randi Salzwedell

**Valg af repræsentanter til repræsentantskabsmødet:** Michael Gjerløv og Randi Salzwedell

**Eventuelt:** Formanden uddelte to 10 års nåle til Susanne Randa og Annedorthe Lysgaard.

Et forslag fra et af medlemmerne var at vi fik en postkasse sat op i klubhuset, hvor det er muligt at komme med forslag til forbedringer af plads og andre tiltag

Referent Lotte Hansen